SELETUSKIRI

Pärast AKV-ELi partnerluslepingu (nr 2010/371/EL)[1] artikli 96 alusel peetud nõupidamise lõpuleviimist otsustas Euroopa Liidu Nõukogu 7. juunil 2010 võtta Madagaskari Vabariigi suhtes kaheteistkümneks kuuks sobivad meetmed. Otsuse kohaldamisaega pikendati nõukogu 30. mai 2011. aasta otsusega nr 2011/324//EL[2] kuni 6. detsembrini 2011.

Otsuse 2010/371/EL alusel vastuvõetud sobivad meetmed hõlmavad eelkõige eelarvetoetuse andmise, 10. EAFi siseriiklike sihtprogrammide rakendamise ning 9. EAFi raames otseselt valitsuse ja tema hallatavate asutustega seotud meetmete ja maksete peatamist. Meetmetega on hõlmatud ka EAFi riikliku eelarvevahendite käsutaja kohustuste ülevõtmine komisjoni poolt. Meetmed ei mõjuta humanitaar- ja hädaabi ega teatavaid otse elanikkonna toetamiseks suunatud projekte.

Kogu kriisi vältel toimus Lõuna-Aafrika Arenguühenduse vahendustegevus, mida toetasid Aafrika Liit, EL ja teised rahvusvahelised partnerid. Selle tulemusel koostati tegevuskava, millega aidata Madagaskaril kriisist välja tulla ja millele Madagaskari peamised juhtivad poliitilised sidusrühmad kirjutasid alla 17. septembril 2011. Kõnealuses dokumendis on esitatud allakirjutanute võetud kohustused, mille eesmärk on tagada neutraalne, kaasav ja konsensusel põhinev üleminekuprotsess, mille tulemuseks on usaldusväärsed, vabad ja läbipaistvad valimised ning põhiseadusliku korra taastamine Madagaskaril.

Tegevuskava allakirjutamine on esimene oluline samm, mida tuleb toetada tegevuskava kiire ja tõhusa rakendamisega vastavalt selles ette nähtud eesmärkidele. Kui seda suudetakse, peaks EL olema valmis üleminekuprotsessi toetama, nagu ta on seda kriisi vältel korduvalt lubanud, ja kui üleminekuprotsess kulgeb edukalt, võib liit võtta ka meetmeid arengukoostöö järkjärguliseks taastamiseks.

Positiivset arengut silmas pidades ja et vältida pärast 6. detsembrit 2011 tekkida võivat õiguslünka, tuleb nõukogu 7. juuni 2010. aasta otsuse 2010/371/EL lisas esitatud sobivaid meetmeid muuta ja nende kohaldamisaega kaheteistkümne kuu võrra pikendada.

Selleks et saata liidu poolt Madagaskari ametivõimudele ja kõigile tegevuskavas osalejatele selge julgustav signaal suurendada tegevuskava rakendamisel oma jõupingutusi, tehakse ettepanek saata üleminekupresidendile uus kiri, milles teda teavitatakse käesolevast otsusest ja milles nähakse ette nende vastastikuste kohustuste ajakava, mida EL kohustub omalt poolt täitma kohe, kui Madagaskar on täitnud oma kohustused seoses peamiste üleminekueesmärkide saavutamisega või muud kohustused, mis võivad tuleneda kahe osapoole poliitilise dialoogi käigus saavutatud kokkuleppest.

Vastuvõetav otsus võidakse igal ajal läbi vaadata, mis võimaldab seda muuta, võttes arvesse poliitilist arengut ja seda, kas tegevuskava rakendamisel on saavutatud edu või mitte.

2011/0343 (NLE)

Ettepanek:

NÕUKOGU OTSUS,

millega muudetakse ja pikendatakse 7. juuni 2010. aasta otsuse 2010/371/EL (millega lõpetatakse AKV-ELi koostöölepingu artikli 96 kohane nõupidamine Madagaskari Vabariigiga) kohaldamisaega

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse ühelt poolt Aafrika, Kariibi mere ja Vaikse ookeani piirkonna riikide rühma liikmete ning teiselt poolt Euroopa Ühenduse ja selle liikmesriikide vahel 23. juunil 2000 Cotonous alla kirjutatud koostöölepingut,[3] mida on muudetud 22. juunil 2010 Burkina Fasos Ouagadougous[4] (edaspidi „AKV-ELi partnerlusleping”), eriti selle artiklit 96,

võttes arvesse nõukogus kokku tulnud liikmesriikide valitsuste esindajate sõlmitud, AKV-ELi partnerluslepingu[5] rakendamiseks võetavaid meetmeid ja järgitavaid menetlusi käsitlevat sisekokkulepet, eriti selle artiklit 3,

võttes arvesse Euroopa Komisjoni ettepanekut,

liidu välisasjade ja julgeolekupoliitika kõrge esindaja nõusolekul

ning arvestades järgmist:

1. 7. juuni 2010. aasta otsus 2010/371/EL, millega lõpetatakse AKV-ELi koostöölepingu artikli 96 kohane nõupidamine Madagaskari Vabariigiga,[6] võeti vastu selleks, et rakendada sobivaid meetmeid pärast kõnealuse lepingu artiklis 9 nimetatud oluliste osade rikkumist.

2. Nende meetmete kohaldamisaega pikendati 30. mai 2011. aasta otsusega 2011/324/EL[7] kuni 6. detsembrini, sest pärast kaheteistkümne kuu möödumist ei olnud Madagaskari osapooled kirjutanud alla konsensusel põhinevale ülemineku tegevuskavale ega Lõuna-Aafrika Arenguühendus, Aafrika Liit ja rahvusvaheline üldsus seda kinnitanud.

3. Madagaskari kõigi erakondade suurte pingutuste ja Lõuna-Aafrika Arenguühenduse vahendustegevuse tulemusena kirjutasid enamik Madagaskari peamisi poliitilisi sidusrühmi 17. septembril 2011 alla tegevuskavale, millega Madagaskar kriisist välja tuua. Kõnealuses tegevuskavas on esitatud allakirjutanute võetud kohustused, mille eesmärk on tagada neutraalne, kaasav ja konsensusel põhinev üleminekuprotsess, mille tulemuseks on usaldusväärsed, vabad ja läbipaistvad valimised ja põhiseadusliku korra taastamine.

4. Sellest tulenevalt tuleks sobivaid meetmeid muuta nii, et EL saaks üleminekuprotsessi toetada, tingimusel et Madagaskar omalt poolt täidab oma peamiste üleminekueesmärkide saavutamisega seotud kohustused või muud kohustused, mis võivad tuleneda Madagaskari valitsuse ja Euroopa Liidu poliitilise dialoogi käigus saavutatud kokkulepetest.

5. Otsuse 2010/371/EL (mida on muudetud otsusega 2011/324/EL) kohaldamisaeg lõpeb 6. detsembril. Käesoleva otsusega muudetud sobivaid meetmeid tuleks kohaldada kaksteist kuud, ilma et see piiraks võimalust otsust sel ajal korrapäraselt läbi vaadata,

ON VASTU VÕTNUD KÄESOLEVA OTSUSE:

Artikkel 1

Otsust 2010/371/EL, mida on pikendatud otsusega 2011/324/EL, muudetakse järgmiselt.

1) 7. juuni 2010. aasta otsuse 2010/371/EL lisas esitatud kirjas ettenähtud meetmed asendatakse käesoleva otsuse lisas ettenähtud meetmetega.

2) Otsuse 2010/371/EL artikli 3 teine lause asendatakse järgmisega: „Otsus jääb jõusse kuni 6. detsembrini 2012, ilma et see piiraks võimalust otsust sel ajal korrapäraselt läbi vaadata.”

Artikkel 2

Käesolev otsus jõustub selle vastuvõtmise kuupäeval.

Brüssel,

Nõukogu nimel

eesistuja

LISA

Brüssel,

ÜLEMINEKUPRESIDENDILE ESITATAVA KIRJA KAVAND

Austatud härra president

Euroopa Liit peab AKV-EÜ partnerluslepingu artikli 9 sätteid väga tähtsaks. Partnerluslepingu oluliste tingimustena on inimõiguste, demokraatlike institutsioonide ja õigusriigi põhimõtete austamine meie omavaheliste suhete aluseks.

Euroopa Liit teavitas Teid 16. juunil 2011 kirja teel oma 30. mai 2011. aasta otsusest 2010/324/EL pikendada 7. juunil 2010 vastuvõetud, lepingu artikli 96 lõike 2 punktis c nimetatud sobivate meetmete Madagaskari suhtes kohaldamise aega 6. detsembrini 2011.

Sellest kuupäevast alates on Euroopa Liit Teie riigis toimuvat tähelepanelikult jälginud ja toetanud aktiivselt eeskätt Lõuna-Aafrika Arenguühenduse, kuid ka teiste Aafrika partnerite vahendustegevust, mille tulemusena kirjutati 17. septembril 2011 lõpuks alla tegevuskavale, nagu seda on muudetud pärast 11.–12. juunil 2011 toimunud Lõuna-Aafrika Arenguühenduse tippkohtumist.

Euroopa Liit tunneb tegevuskava allakirjutamise üle heameelt ja meenutab, et ta on valmis Lõuna-Aafrika Arenguühenduse ja Aafrika Liidu taotluse korral üleminekuprotsessi poliitiliselt ja rahaliselt toetama tihedas koostöös rahvusvahelise üldsusega.

Euroopa Liidu toetus sõltub sellest, kas Madagaskari osapool täidab allpool esitatud kohustused.

Madagaskari kohustused | Euroopa Liidu kohustused |

Tegevuskava allakirjutamine. | Kõrge esindaja / asepresident Ashtoni avaldus (milles ta avaldab tunnustust allakirjutamise eest ja väljendab valmisolekut anda üleminekuprotsessi jaoks poliitilist ja rahalist toetust vastavalt sellele, kuidas see edeneb). Esimesed kõrgel tasemel kontaktid Madagaskari ametiasutustega (2 Madagaskari ministri visiit). 10. Euroopa Arengufondist ja eelarveridadelt rahastatavate, ebasoodsas olukorras olevate rahvastikurühmade toetamiseks ettenähtud programmide kindlaksmääramine/koostamine. 10. Euroopa Arengufondist ja eelarveridadelt rahastatavate arengukoostöö ja üleminekuprotsessi toetamiseks ettenähtud programmide kindlaksmääramine. |

Konsensuse alusel peaministri ja rahvusliku ühtsuse valitsuse ametisse nimetamine. | Madagaskari üleminekuvalitsuse ja selle presidendi legitiimsuse tunnustamine, mis võimaldab Euroopa Liidu suursaadikul esitada Madagaskaril oma volikirjad. Cotonou lepingu artikli 8 kohase poliitilise dialoogi raames esimese täiskogu istungi kokkukutsumine (arutelu koostöö järkjärgulise taastamise tingimuste üle). Konsulteerimine Lõuna-Aafrika Arenguühenduse ja Aafrika Liiduga seoses nende toetusega üleminekuprotsessile (et toetada tegevuskava ja selle rakendamise esimesi samme) ja/või Madagaskari rahvusvahelise kontaktrühma kokkukutsumine, liidu positiivne vastus ja aktiivne osalemine rahvusvahelise üldsuse ühise vastuse koordineerimises. 10. Euroopa Arengufondist ja eelarveridadelt rahastatavate arengukoostöö ja üleminekuprotsessi toetamiseks ettenähtud projektide koostamine. |

Üleminekuparlamendi ja sõltumatu riikliku valimiskomisjoni loomine ning ÜRO toetusel (valimiste hindamise aruanne) usaldusväärse valimisraamistiku väljatöötamine ja rakendamine. | Kui ÜRO valimiste hindamise missiooni aruanne tunnistatakse rahuldavaks ja valimiste ajakava reaalseks: Madagaskari lisamine ELi 2012. aasta valimisvaatlusmissiooni prioriteetsete riikide nimekirja, kinnitades nii liidu valmidust saata Madagaskarile ELi valimisvaatlusmissioon, sõltuvalt kasutada olevatest vahenditest ja kontrollkäigust; valimisabi meetmete kindlaksmääramine ja väljatöötamine, kasutades selleks eri rahastamisvahendeid, eelkõige stabiliseerimisvahendit, võttes arvesse nende kättesaadavust. |

Amnestiaseaduse vastuvõtmine, kui üleminekuparlament on selle ratifitseerinud, ja parlamendis sellise seaduse vastuvõtmine, millega nähakse ette üleminekupresidendi ning üleminekuvalitsuse peaministri ja liikmete tagasiastumise tingimused, juhul kui nad otsustavad valimistel osaleda. | Cotonou lepingu artikli 8 kohase poliitilise dialoogi raames teise täiskogu istungi kokkukutsumine (koostöö järkjärgulise taastamise tingimusi käsitleva arutelu jätkumine). Rahvuslikku leppimist ja demokraatiat toetavate meetmete kindlaksmääramine/väljatöötamine. |

Parlamendi- ja presidendivalimised. | ELi valimisvaatlusmissiooni saatmine Madagaskarile, sõltuvalt kasutada olevatest rahalistest vahenditest. |

Valimistulemuste väljakuulutamine ja põhiseadusliku korra taastamine. | Kõrge esindaja / asepresident Ashtoni avaldus valimiste kulgemise ja tulemuste kohta ning hinnang nende usaldusväärsusele. Kui tulemus on positiivne, otsuse kehtetuks tunnistamise menetluse algatamine vastavalt Cotonou lepingu artiklile 96 ja Euroopa Komisjoni otsus võtta üle eelarvevahendite käsutaja kohustused. Arengukoostöö taastamise meetmete rakendamine (Euroopa Arengufond ja eelarveread). |

Uue presidendi, valitsuse ja parlamendi ametisse astumine. | Kõrge esindaja / asepresident Ashtoni ja volinik Piebalgsi avaldus, milles avaldatakse heameelt põhiseadusliku korra taastamise üle ja kinnitatakse ELi ja Madagaskari suhete täielikku normaliseerimist ja arengukoostöö täielikku taastamist. Otsuse kehtetuks tunnistamine vastavalt Cotonou lepingu artiklile 96 ja Euroopa Komisjoni otsus võtta üle eelarvevahendite käsutaja kohustused. |

Me kannustame Teid ja kõiki Madagaskari poliitilisi sidusrühmi jätkama järjekindlalt jõupingutusi tegevuskava võimalikult kiireks rakendamiseks, et Euroopa Liit saaks toetada konsensusel põhinevat neutraalset üleminekuprotsessi, mis aitab Madagaskaril kriisist välja tulla ja mille tulemuseks peaksid olema vabad ja usaldusväärsed valimised, mis sillutavad teed põhiseadusliku korra taastamisele.

Eespool öeldut arvesse võttes, on Euroopa Liit otsustanud asendada Teile 16. juunil 2010 saadetud 7. juuni 2010. aasta otsuse 2010/371/EL lisas esitatud kirjas ettenähtud meetmed järgmiste sobivate meetmetega.

- Humanitaar- ja hädaabi andmist jätkatakse.

- Euroopa Komisjon võib rakendada teatavaid projekte ja programme otse elanikkonna toetamiseks.

- Euroopa Arengufondi (EAF) 9. ja 10. siseriiklikus sihtprogrammis ettenähtud eelarvetoetuse andmine peatatakse.

- Nende projektide ja meetmete rakendamist, mis on juba 9. EAFi raames pooleli, jätkatakse, välja arvatud meetmed ja maksed, mis on otseselt valitsuse ja tema hallatavate asutustega seotud, kusjuures neid on võimalik poliitilist olukorda arvesse võttes läbi vaadata. Kehtivate lepingute muudatused vaadatakse ükshaaval läbi.

- Iga piirkondlikku projekti hinnatakse eraldi.

- 10. EAFi siseriiklike sihtprogrammide rakendamine sõltub sellest, kas Madagaskar täidab eespool esitatud ajakavas esitatud kohustusi. Euroopa Liit reageerib nende kohustuste täitmisele ja rakendab järk-järgult kohaliku elanikkonna ja üleminekuprotsessi toetamiseks ettenähtud programme ning taastab lõpuks täielikult arengukoostöö Madagaskariga.

Kõnealuste meetmete kohaldamisaeg on 12 kuud, kuid need võidakse igal ajal läbi vaadata sõltuvalt Madagaskari poliitilise olukorra positiivsest või negatiivsest arengust.

Lugupidamisega

Euroopa Liidu nimel

Catherine ASHTON Andris PIEBALGS

[1] ELT L 169, 3.7.2010, lk 13.

[2] ELT L 146, 1.6.2011, lk 2.

[3] EÜT L 317, 15.12.2000, lk 3.

[4] ELT L 287, 4.11.2010, lk 3.

[5] EÜT L 317, 15.12.2000, lk 376.

[6] ELT L 169, 3.7.2010, lk 13.

[7] ELT L 146, 1.6.2011, lk 2.